વ્યૂહાત્મક રીતે અત્યંત મહત્ત્વપૂર્ણ એવા ચાબહાર પોર્ટ પરિયોજના પર ભારતના ઓછા રોકાણ અંગે ઈરાને ચેતવણી આપી છે. ઈરાને કહ્યું છે કે જો ભારત તરફથી રોકાણ ઓછું થશે અને અમેરિકન પ્રતિબંધો પછી ઓઈલની આયાતમાં કાપ મૂકવામાં આવશે તો તેને અપાયેલો ‘વિશેષ દેશ'નો દરજ્જો રદ કરવામાં આવશે. ઈરાનના ડેપ્યુટી એમ્બેસેડર મસૂદ રેજવાનિયન રાહાગીએ કહ્યું હતું કે જો ભારતે ઈરાન પાસેથી ઓઈલની આયાતમાં કાપ મૂકીને સાઉદી અરેબિયા, રશિયા, ઈરાક, અમેરિકા અને અન્ય દેશોથી આયાતમાં વધારો કરવાનો પ્રયાસ કર્યો તો તેને મળી રહેલા તમામ વિશેષાધિકાર પરત લઈ લેવાશે. ઉલ્લેખનીય છે કે અમેરિકાએ પ્રતિબંધોને કારણે ભારતને ઈરાન પાસેથી ઓઈલ ન લેવા માટે કહ્યું છે અને ભારતે તેમાં સંમતિ પણ દર્શાવી છે.